གནས་རི་དང་ནགས་ཚལ་དེ་དག་ཏུ་ལྷ་དང་འདྲེ་སྲིན་གདུག་པ་ཅན་མང་དུ་གནས་པའི་ཚོགས་དག་ནི་རིམ་གྱིས་ཞི་བའི་ལྷ་འདྲེ་རུ་གྱུར་ཏེ།ཉིན་ཞིག་ནགས་ཚལ་ཆེ་ཆུང་བརྒྱད་པོ་ནས་ཡ་མཚར་བའི་འོད་ཀྱི་ཟེར་མི་འདྲ་བ་བརྒྱད་རང་ས་ནས་འཕྲོས་ཏེ།གཅིག་ལ་གཅིག་འཐིམས་ཀྱིས་མཐའ་མར་གཞི་གཅིག་ཏུ་འདྲེས་ཤིང་།མུ་མཐུད་ནས་ཁ་དོག་སྣ་ལྔ་བཀྲ་བའི་འཇའ་གུར་ཆེན་པོ་ཞིག་ཤར་བ་དང་དེའི་དབུས་ནས་རྡོ་ཆེན་པོ་ཞིག་བྱུང་སྟེ་འབྲི་གུང་ས་ཆའི་དེང་གི་དུར་ཁྲོད་ཀྱི་གནས་དེར་ལྷུང་ལ།སྟེང་དུ་མཚོན་མདོག་ལྡན་པའི་མ་ཎི་ཡིག་དྲུག་རང་བྱོན་བབས་ཡོད་པའི་ལྟས་ཁྱད་པར་བ་དག་བྱུང་བར་ཁོང་གི་ཐུགས་སུ།གལ་ཏེ་གནས་འདིར་དུར་ཁྲོད་ཅིག་གི་གཞི་བཅོས་ན་དུར་བསྐྱལ་བའི་འདས་པོ་ཡོད་དོ་ཅོག་སྤྱན་རས་གཟིགས་སོགས་ལ་དངོས་མཇལ་དང་།དེའི་ནུས་པས་དམྱལ་བར་ལྷུང་མི་སྲིད་དོ་སྙམ་ནས།ཁོང་གིས་རང་ཉིད་ཀྱི་སློབ་མ་དང་དད་ལྡན་སྐྱེས་བུའི་ཚོགས་ལ་རང་ཉིད་ཀྱི་ཚོར་རྟོགས་དང་ཐུགས་བསམ་ཐམས་ཅད་སྒྲོན་པས།འབྲི་གུང་ནས་བྱར་གཡེང་བའི་དུར་སྲོལ་དེ་གསར་དུ་ཕྱེའོ།།ཞེས་པ་བཞིན་འབྲི་གུང་བཀའ་བརྒྱུད་པའི་སྐབས་སུ་བོད་ལ་བྱ་གཏོར་དུར་སྲོལ་དར་བ་ཤེས་ནུས་སོ།